google/wiki40b huggingface dataset:
Põhjagermaani keeled

Päritolu ja tunnused

Germaani keeled jagatakse tavaliselt kolme gruppi: lääne-, ida- ja põhjagermaani keeled. Väheste tõenditega ruunides pealiskirjadest on raske täpset sugulust kindlaks teha, need jäid vastastikku mõistetavaks terve Rahvarände perioodi kestel, nii et mõningaid eraldiseisvaid erinevusi on raske liigitada. Murded, mis on tunnuste poolest määratud põhjakeelte gruppi, moodustusid alggermaani keelest hilisel eelrooma rauaajal.
Alates aastast 200 on põhjagermaani haru kõnelejad muutunud eristatavaks teistest germaani keelte kõnelejatest. Selle haru lahknemisest annavad tunnistust ruunikirjad.
Tali-Ihantala 1944

Filmi ajalugu

Lavastaja Åke Lindman püüdis teha filmi võimalikult tõetruult ja kasutada ainult kindlaid fakte. Samuti oli tema eesmärgiks, et Soome rahvas ei unustaks lahingus langenud sõdureid.
Film sai 350 000 eurot Soome Filmi Sihtasutuselt. Raha kogumiseks loodi ka organisatsioon, mida juhtis admiral Jan Klenberg ning teda toetas omakorda ka Soome endine president Mauno Koivisto.
Filmis on kasutatud palju Teise maailmasõja aegset sõjatehnikat. Peale selle kasutati filmi eelarve raha ka erinevate lahingmasinate koopiate tarbeks. Koopiana on kasutatud näiteks Saksa lennukit Focke-Wulf Fw 190.
Karuse kalmistu

Karuse kalmistu on Pärnu maakonnas Lääneranna vallas Kinksi külas asuv kalmistu.
Kalmistust umbes 600 m edelasse jääb Karuse kirik ja kirikuaed.
Karuse kalmistu on arvele võetud kultuurimälestisena.
Tuttvart

Välimus

Hundsulestikus isaslinnul on pea ja kael mustad ja metalliläikelised. Peas on madal tutt, mille järgi lind ongi nimetuse saanud. Tutt liibub isasel aga tihti nii tihedalt vastu kukalt, et seda pole võimalik eristada. Isaslinnud sulgivad juulis.
Emased on partidele tüüpiliselt tumepruunid.

Levik

Tuttvart on levinud Euraasia põhja- ja parasvöötmelises osas. Põhja-Ameerikas võib teda kohata suhteliselt harva.
Eestis on tuttvardi levilaks Lääne-Eesti saared, Põhja-Eesti rannik ja Emajõe jõgikond. Tuttvart on Eesti arvukamaid sukelparte. Lisaks paiksetele lindudele, kes viibivad siin aprillist novembrini, on palju ka läbirändajaid. Vaid üksikud tuttvardid veedavad Eestis talve.
Tuttvardi pesitsusaegset arvukust hinnatakse 4000–6000 paarile, talvist arvukust 200–2000 isendile.

Toitumine

Madalas vees otsivad tuttvardid põhjamudast selgrootuid. Nad söövad ka veekogu põhjas kasvavaid taimi, eriti nende hapramaid osi.

Pesitsemine

Tuttvart teeb pesa maapinnale kõrreliste puhmastest. Selle vooderdab ta kuivanud kulu ja udusulgedega. Pessa muneb emane tavaliselt 7–11 muna. Mõnikord muneb mitu tuttvarti samasse pessa. Munad on valkjas-oliivipruunid ning rohekas-sinakamad kui rohukoskla omad.
Tuttvardid pesitsevad harilikult tihedate kogumikena, sest nii on iga üksiku isendi võimalus röövlooma või -linnu ohvriks langeda väiksem. Pesa tegemisel otsitakse naerukajakate kaitset, et pääseda suuremate kajakate rüüstetegevuse eest. Isased seltsivad sulgimise ajal juulis punapea-vartidega.
Pojad hakkavad kooruma juuni lõpus, lahkudes enamasti merele. Tuttvardipojad muutuvad lennuvõimeliseks alles augustis.

Kaitse

Tuttvart ei kuulu looduskaitse alla. Talle peetakse augustist novembrini jahti.
Agu Sisask

Agu Sisask (sündinud 20. augustil 1940 Tartus) on eesti tõlkija, kirjanik ja luuletaja.
Ta sündis kirikuõpetaja pojana, õppis 1961–1963 EELK Usuteaduse Instituudis ja lõpetas 1974. aastal orientalistina Leningradi ülikooli Idamaade teaduskonna. 
Ta on olnud 1966–1971 ETV kunsti- ja kirjandussaadete ja ajalehe Televisioon toimetaja, 1974–1982 Eesti NSV Rahvakontrolli Komitee esimehe abi,1982 ajakirja "Looming" peatoimetaja asetäitja, 1983–1994 Loomingu Raamatukogu toimetaja (toimetuse juht), aastast 1994 vabakutseline. 
Ta on tõlkinud jaapani keelest eesti keelde jaapani ilukirjandust ning kirjutanud Jaapani-ainelist luulet, proosat ja mälestusi.
Agu Sisaskile on antud Eesti Vabariigi Kultuuriministeeriumi aukiri ja  preemia 2015; Jaapani Välisministeeriumi aukiri  2017; 2019 aasta maikuus omistati talle  Tõusva Päikese orden kuldsete ja hõbedaste kiirtega jaapani kirjanduse tutvustamise ning Jaapani ja Eesti vaheliste sõprussuhete arendamise eest.

Isiklikku

Tema isa Richard Sisask oli Rõngu ja Tartu Maarja koguduse õpetaja, tütred on Annaliisa Sisask-Silla ja Kaia Sisask (PhD), abikaasa on õppejõud ja kunstiajaloolane Helli Sisask (PhD)
Roman (eesnimi)

Roman on mehenimi.
Nime juured on ladina keeles, kus romanus tähendab midagi Roomaga seotut, eriti Rooma impeeriumi elanikku.
Prowersi maakond

Ajalugu

Maakond moodustati 1889. aastal Benti maakonna jagunemisel.
Mesrop Maštotsh

Nimi

Tema biograafi Korjuni teksti järgi on tarvitatavam nimi Maštotsh ning ainult selle pealkirjas on "Mesrovp" või "Mesrop". Movses Horenatshil on järjekindlalt "Mesrop" ("Mesrovp") ja ainult ühel korral "Maštotsh". Tundmatu kreekakeelne autor kasutab nime kujudel Μεστίζη, Μεστήτζη ja Μεστήντζη (Patrologia graeca, kd 132). Tänapäeval kasutatakse mõlemat nime koos. Uurijad on püüdnud rekonstrueerida nende nimede päritolu. Anton Garagašjani arvates pärineb nimi Mesrop pärsia sõnast, mis tähendab 'kirjutaja, sekretär'; B. Sargisjani arvates tuleneb see süüria nimest Mar-Siovp. Grigori Halatjantsi järgi on Maštotsh tuletatud armeenia tegusõnast maštel 'kiilaks jääma; juur mašt morfeemiga otsh tähendab tema arvates 'kiilas'. Stephan Malhasjantshi arvates tuleb Maštotsh tegusõnast tähendusega 'pügama' ning nimi tähendab pügamisriista (midagi habemenoa või kääride taolist). Nikolaj Adontsh tuletab nime iraani nimest mazd-ak, kusjuures lisatud on hellitava tähendusega järelliide. On ka teisi etümoloogiaid.
Mõisamaa vald (Simuna kihelkond)

Mõisamaa vald (saksa keeles Moisama) oli vald Virumaal Simuna kihelkonnas. Vald eksisteeris 1871–1893 ja siis liideti see vald Salla vallaga.
Jerzy Giedroyc

Jerzy Giedroyc (27. juuli 1906 Minsk – 14. september 2000 Maisons-Laffitte, Prantsusmaa) oli poola kirjastaja, publitsist ja poliitiline aktivist.
Ta andis Pariisis 1947. aastast kuni oma surmani välja ajakirja Kultura.
1938. aastal anti talle Valgetähe V klassi teenetemärk.
Ozzy Osbourne

Ozzy Osbourne (sünninimega John Michael Osbourne; sündinud 3. detsembril 1948 Astonis Birminghamis) on briti muusik, kes sai kuulsaks ühe heavy-metal'i looja, ansambli Black Sabbath solistina.

Elulugu

Ozzyl oli koolis õppimisega tõsiseid probleeme ning ta eelistas osaleda erinevates muusikaprojektides. Nii ühines ta ka oma klassikaaslase Tony Iommi bändiga Earth, mis viljeles psühhedeelset rokki. 1960. aastate lõpus huvitusid Ozzy ja teised bändi liikmed üha enam süngetest, hirmutavatest teemadest ning inspireerituna õudusfilmist "Black Sabbath" panid nad ka bändile sama nime ja tegid sellenimelise loo. Ozzy ja Black Sabbathi kuulsus tuli aga pärast 1970. aastat, kui ansambel oli välja andnud oma esimese plaadi, mille peal oli üsna mitu hittlugu, nagu "Iron Man", "Paranoid" ja "War Pigs".
Kiire edu mõjus Ozzyle aga halvasti. Ta hakkas kuritarvitama alkoholi ja narkootikume, mistõttu ta 1979. aastal Black Sabbathist välja visati. Lisaks lahutas ta ka oma esimesest naisest. Ozzy langes sügavasse depressiooni ning istus nädalaid üksinda oma hotellitoas. Sealt avastas ta Black Sabbathi mänedžeri Don Ardeni tütar Sharon, kellest sai peagi Ozzy abikaasa. Ozzy alustas uuesti muusikaga tegelemist ning pani kokku oma bändi The Ozzy Osbourne Band), mis andis 1980. aastal välja esimese albumi "Blizzard of Ozz". Seda saatis küllaltki suur edu ning Ozzy tõusis taas muusikamaailma esiotsa. Kuid 1982. aastal hukkus tema bändikaaslane ja hea sõber Randy Rhoads ning Ozzy langes taas depressiooni. Siiski suutis ta muusikaloomet jätkata, ehkki kaldus taas kohati liialt alkoholi manustama.
1990. aastatel oli Ozzy jätkuvalt edukas, 1996. aastal käivitas ta koos oma naise Sharoniga Ozzfesti, millest on saanud üks populaarsemaid heavy-metal'i festivale. 1997. aastal liitus ta uuesti ka Black Sabbathiga. Selle klassikaline koosseis on tänaseks tegutsenud koos juba pikemalt kui 1970. aastatel. Samas jätkas Ozzy ka oma sooloprojektiga. 2007. aastal käis ta ka Eestis, kus andis 4. juunil 2007 kontserdi Saku Suurhallis. Viimane plaat, "Scream", ilmus Ozzyl 2010. aastal.

Isiklik elu

Ozzy on abielus oma mänedžeri Sharoniga ning neil on kolm last: tütred Aimee (sündinud 1983) ja Kelly (sündinud 1984) ning poeg Jack (sündinud 1985). Esimesest abielust on Ozzyl kaks last, tütar Jessica Starshine Osbourne Hobbs (sündinud 1972) ja poeg Louis John Osbourne (sündinud 1975).
Toronto Eesti Maja

Toronto Eesti Maja on Kanadas Torontos asuv Eesti Maja.
Maja avati 1952.
Matthew Williamson

Õpingud

Williamson õppis oma sünnikohas kuni 17. eluaastani. Siis kolis ta Londonisse ning õppis kunsti- ja disainikoolis Central Saint Martin’s College of Art and Design, mille lõpetas 1994. aastal bakalaureusekraadiga moedisaini ja trükikangaste alal.

Karjäär

Karjääri moetööstuses alustas Williamson kaheaastase perioodiga, mil ta tegi tööd Georgina Von Etzdorfile, Marnile, Monsoonile ja Accessorize’ile. 
Pärast seda, kui tema valmistatud pärlkaunistustega kotid ja sallid olid köitnud laiemat tähelepanu, rajas Williamson koos oma äripartneri Joseph Velosaga 1997. aastal oma rõivaste kaubamärgi nime Matthew Williamson all. Sama aasta septembris esitles Williamson Londoni moenädala raames oma debüütkollektsiooni „Electric Angels“. Kollektsioon sisaldas mandariini-, fuksia- ja magentatoonides asümmeetrilise lõikega rõivaid, andes aimu Williamsoni isikupärastest stiilist ja käekirjast. 2002. aasta veebruaris jõudis Williamsoni kollektsioon esmakordselt New Yorgi moenädalale.
Williamsoni kaubamärgi kauplus Londonis avas uksed 2004. aasta märtsis. 2005. aastal tõi Williamson turule oma parfüümisarja ja 2009. aastal avas oma veebipoe. 
2005. aastal asus Williamson Itaalia moemaja Pucci loovjuhi kohale, jätkates samaaegselt tööd omanimelise kaubamärgiga. 2008. aasta sügisel pöördus ta tagasi Londonisse ja keskendus taas oma kaubamärgi arendamisel. 
2007. aastal tähistas Williamson Londoni moenädalal 10 aasta möödumist oma esimese kollektsiooni esitlusest üritusega, mis sisaldas ka muusik Prince'i performance''it. Londoni disainimuuseumis oli väljas retrospektiivnäitus „Matthew Williamson – 10 aastat moes“. 2009. aasta septembris kutsus Briti Moenõukogu Williamsoni osalema Londoni moenädala 25. aastapäeva tähistamisel. 
Williamson tegi 2009. aastal disainikoostööd kiirmoebrändi H&M-iga, tuues firma poodides müügi nii naiste- kui ka meestekollektsiooni, seejuures oli H&M-ile loodud meestekollektsioon Williamsoni esimene katsetus meeste rõivaste loomises. 
Praegu toob Matthew Williamsoni moemaja aastast turule neil naisterõivaste kollektsiooni ja tema rõivaid müüvad 170 hulgimüüjat üle maailma. Lisaks tegutsevad Matthew Williamsoni kaubamärgi poed Londonis ja New Yorgis ning firmal on oma boks Dubais asuvas Dubai Mallis. Internetipood on avatud Suurbritannia, Euroopa ja USA klientidele. 
2010. aasta oktoobris sõlmis Matthew Williamson litsentsilepingu MBFG-ga (Mariella Burani Fashion Group). Leppe tulemusel sündis uus koostöökaubamärk Muse by Matthew Williamson, mis peaks poodidesse jõudma 2011. aasta sügisel.

Tunnustused

2004. aastal nimetati Matthew Williamson Elle'i aasta disaineriks ning 2005. aastal sai ta Moet and Chandoni moeauhinna. 2008. aasta Briti moeauhindade jagamisel kuulus Williamsonile punase vaiba ürituste aasta disaineri auhind. Kolmel korral on Williamson olnud Briti moeauhindade aasta disaineri auhinna nominent.
Carl Friedrich von Ledebour

Carl Christian Friedrich von Ledebour (8. juuli 1785 Stralsund – 4. juuli 1851 München) oli saksa botaanik, Rootsi sõjaväeametniku poeg.
Ledebour lõpetas Pommeris Barthi gümnaasiumi ja õppis 1802–1805 Greifswaldi ülikoolis, kus omandas 1805 doktorikraadi. Aastatel 1805–1811 töötas ta Greifswaldi ülikooli botaanikaaias.
Ledebour oli 1811–1836 Tartu Ülikooli loodusteaduste (botaanika) professor ja botaanikaaia juhataja. Aastatel 1812, 1819 ja 1833 oli ta loodusteaduste osakonna dekaan, hiljem professor Heidelbergi ülikoolis ja Münchenis. Ta luges Tartu ülikoolis botaanikat, selle terminoloogiat ja ajalugu, taimesüstemaatikat, ajuti ka zooloogiat ja mineraloogiat. Ta kujundas välja Tartu Ülikooli botaanikaaia, täiendas selle kollektsioone ja rajas esimese kasvuhoone (1825).
Aastal 1818 sõitis ta Krimmi, kuid viibis seal kõigest mõned kuud, mistõttu teaduslikus mõttes ei õigustanud see reis temale pandud lootusi. Ta korraldas 1826–1827 uurimisretke Altaisse ning avastas seal umbes 400 taimeliiki, sealhulgas Sieversi õunapuu ehk mägi-õunapuu (Malus sieversii, temal Pyrus sieversii) ja siberi lehise (Larix sibirica). Ühtlasi koguti hulgaliselt etnograafilist materjali selles kandis elavate venelaste, altailaste, kasahhide ja kirgiiside kohta. Oli ka arheoloogilisi leide.
Uurimisretkede põhjal koostas ta teosed "Altai taimestik" ("Flora Altaica", 1833) ja "Venemaa taimestik" ("Flora Rossica", 4 köites 1841–1853). "Venemaa taimestik" oli esimene täielik kogu Venemaa taimestiku ülevaade; see sisaldas 6647 taimeliigi kirjelduse, uue liigina kirjeldas ta Eesti turvaskannikest (Viola epipsila Ledeb.). Aastatel 1829–1830 avaldas ta Berliinis saksa keeles "Reisid Altai mägedes ja Džungaaria Kirgiisi stepis".
Ledebour elas alates 1836. aastast Odessas, Heidelbergis ja Münchenis.
Tema järgi on nimetatud 28 taimeliiki ja üks taimeperekond (Ledebouria, eesti keeles hõbeliilia; liilialiste sugukonnast). Ta oli Peterburi Teaduste Akadeemia (1814) ja Preisi Teaduste Akadeemia kirjavahetajaliige (1832) ning Baieri Teaduste Akadeemia liige.
Hr. Nobody

"Hr. Nobody" (inglise Mr. Nobody ) on 2009. aastal linastunud Belgia draamafilm, mille lavastas Jaco Van Dormael.
Filmis mängivad Jared Leto, Sarah Polley, Diane Kruger ja Linh Dan Pham.
Eesti kinodesse jõudis "Hr. Nobody" 10. detsember 2010.
Käekook

Käekook (ka tursalüsi) oli tursapüügiõng, millel oli kaks konksu. Õngenööri otsa oli kinnitatud umbes 30 cm pikkune puust või rauast vahetükk ehk lüsi, mille kummaski otsas rippus õngekonks söödaga. Püügil liigutati käekooku üle paadi ääre üles–alla.
Eestis kasutati käekooku Saaremaal ja Tallinna ümbruses. Seevastu laialdaselt oli see tuntud Atlandi ookeani põhjaosas,  Valgel merel ja Läänemerel.
Hrodna

Ajalugu

Põhjasõjas piirasid Rootsi väed aastal 1706 linnas asunud Vene vägesid, aga aastal 1708 toimus linnas väike kokkupõrge Vene vägede ning rootslaste eelväesalga vahel. Hrodna piirkond koos Valgevenega kuulus kuni 1795. aastal toimunud III Poola jagamiseni Rzeczpospolita riigi koosseisu, pärast aga III Poola jagamist loobus Rzeczpospolita kuningas Stanisław August Poniatowski Hrodnas Rzeczpospolita kuningatroonist ning asus elama Hrodna kuningalossi, kus ta elas kuni 1797. aastani, kui ta lahkus uue Vene keisri Paul I kutsel Peterburi, kus ta ka 1798. aastal suri.
Alates 1920. aasta oktoobrist oli Hrodna Poola võimu all. Punaarmee hõivas Hrodna 21. septembril 1939. 23. juunist 1941 kuni 16. juulini 1944 oli linn Saksa vägede poolt okupeeritud.

Sport

Hrodna jäähokiklubi HK Njoman Hrodna on 4-kordne Valgevene meister (1998, 1999, 2001, 2013). Linnas tegutseb ka jalgpalliklubi FK Njoman Hrodna.
Capilano ülikool

Capilano ülikool (inglise keeles Capilano University) on ülikool Kanadas Briti Columbias North Vancouveris.
Ülikool asutati 1968.
Ülikoolis õpib üle 8000 üliõpilase (inglise undergraduates).
Tobiase Keelpillikvartett

Tobiase Keelpillikvartett on aastal 2000 asutatud Eesti keelpilliansambel. Kvartett moodustati helilooja Rudolf Tobiase auks, kes lõi Eesti esimese keelpillikvarteti.
Washingtoni maakond (Ohio)

Washingtoni maakond (Washington County) on maakond USA-s Ohio osariigis. Geograafilised koordinaadid on 39° 27′ N, 81° 29′ W
Maakonna halduskeskus ja suurim linn on Marietta.
Maakonna pindala on 1658 km², millest 21 km² moodustab veepindala.
Elanike arv oli 2010. aasta rahvaloenduse järgi 61 778. Aastal 2000 oli elanike arv 63 251.

Ajalugu

Washingtoni maakond moodustati 27. juulil 1788. aastal. Maakond sai nime esimese Ameerika Ühendriikide presidendi George Washingtoni järgi.
Aama Elwe-Oja

Aama Elwe-Oja (eesnimi ka Ama; sündinud 21. oktoobril 1949 Tallinnas) on eesti tõlkija ja kirjanik.
Ta lõpetas aastal 1968 Tallinna 1. Keskkooli ja aastal 1978 inglise filoloogina Tartu Ülikooli. On töötanud õpetaja ning raamatukoguhoidjana. Peale elama asumist Rootsi õppis Boråsi Raamatukoguülikoolis ja 1999. aastal omandas rahvusvahelise esperanto keele õpetaja diplomi. Elwe-Oja on tegev nii kohalikus Itaalia Kultuuri Ühingus kui ka ühingus "Eesti Kodu".
Tema luuletusi on avaldatud ajakirjanduses ja almanahhides ning ta on osalenud omaaegsetel tõlke- ja kirjanduskonkurssidel. Ta on eestindanud soome lasteluulet ja rootsi proosat.
Temalt on ilmunud kaheköiteline romaan "Kuhu ma lähen, mu järv?" (2010) kirjastuses Ilmamaa ning luule- ja pildikogu "Mina olin keset tuuli" (2016).
Võnnu lahing (1578)

Võnnu lahing oli Vene-Poola sõja (1562–1582) ajal 21. oktoobril 1578 Vene tsaaririigi ja Rzeczpospolita-Rootsi ühisväe vahel toimunud lahing. Lahingu võitsid Rzeczpospolita-Rootsi ühisväed. See lahing oli ühtlasi ka Liivi sõja pöördelisi momente, sest Vene väed olid raskeid kaotusi saanud.
Mangareva

Mangareva on Prantsuse Polüneesia Gambier´ saarte keskne ja suurim saar. Seda ümbritsevad väiksemad saared: Taravai edelas, Aukena ja Akamaru kagus ja põhjapoolsed saared. Mangareval on 1239 elanikku (2012) ja suurim küla Rikitea on Gambieri saarte tähtsaim linn. 
Saar on umbes 8 kilomeetrit pikk ja pindalaga 15,4 km² moodustab kogu Gambieri saarte maa-alast umbes 56%. Gambiersi saarte kõrgeim punkt on Mangareva lõunarannikul asuv 441 m kõrgune Duffi mägi. Saarel on suur laguun läbimõõduga 24 kilomeetrit, mis sisaldavad riffe, milles leidunud kala- ja karbiliigid aitasid iidsel saarlastel ellu jääda palju edukamalt kui lähedal asuvatel saartel, kus riffe polnud.
Esimene eurooplane, kes jõudis oma laevaga Duff Mangarevale, oli 1797. aastal Briti kapten James Wilson. Wilson nimetas saare rühma admiral James Gambieri auks, kes oli aidanud tal oma laeva varustada.

Kahendsüsteem

Mangareva saarel tehtud kultuuriuuringud näitavad, et selle elanikud võtsid kahendsüsteemi kasutusele vähemalt 300 aastat enne Saksa matemaatik Gottfried Leibnizi.
Binaarse süsteemi avastamine saarel 1450. aastal on üllatav arvestades saarte asukohta.
Praeguseks on vana numeratsioon kasutuselt kadunud, kuna saared olid nii pika aja jooksul Prantsusmaa kontrolli all, kes juurutasid araabia numbrite süsteemi, millega eurooplased on kõige paremini tuttavad. Teadlased Andrea Bender ja Sieghard Beller avastasid, et saarel elanud muistsed matemaatikud ühendasid kaks numbrisüsteemi uudseks binaarseks süsteemiks, mis võimaldas neil vähendada traditsioonilistes binaarsüsteemides kasutatavate numbrite arvu: näiteks 130 on kahendsüsteemis 10000010; Mangareva süsteemis esindab seda VTK – V (varu) tähistab 80, T (tataua) on 40, ja K (takau) on 10.
Viljui

Viljui (vene Вилюй, jakuudi Бүлүү (Bülüü)) on jõgi Aasias Siberis. Pikkus 2650 km.
Lähtub Kesk-Siberi kiltmaalt. Ülemjooksul voolab rahulikult soisel tasandikul. Keskjooksul itta voolates läbib kuristikke ja kärestikke. Alamjooksul laskub Kesk-Jakuutia tasandikule, voolab rahulikult laias orus itta. Suubub vasakult Leenasse.
Audru mõisa kalmistu

Audru mõisa kalmistu on kalmistu Audru kihelkonnas Pärnumaal, tänapäevase haldusjaotuse järgi Audru alevikus Pärnu linnas Pärnu maakonnas.

Ajalugu

Kalmistu rajasid mõisa tollased omanikud Pilar von Pilchaud millalgi pärast 1807. aastat, kui nad said mõisa omanikeks.

Kirjeldus

Kalmistu jääb Audru mõisa südamest linnulennult umbes 700 meetri kaugusele põhjakirdesse. Kalmistu on jäetud maha ja hauamälestised on rüüstatud. Kalmistul on säilinud graniidist väravapostid, mis algselt olid valitsejamaja väravas. Kalmistule on hiljem paigutatud mälestuskivi ning see on puhastatud võsast ja korrastatud.
Montréali ülikool

Montréali ülikool (prantsuse keeles Université de Montréal) on prantsuskeelne ülikool Kanadas Montréalis; ühtlasi üks suurimaid Kanada ülikoole ja ühtlasi üks tähtsamaid Kanada teaduskeskuseid.
Ülikool asutati 1878.
Ülikoolis õpib üle 56 000 üliõpilase (2008).
2010. aasta ujumise lühiraja maailmameistrivõistlused

2010. aasta ujumise lühiraja maailmameistrivõistlused olid 10. maailmameistrivõistlused lühiraja ujumises, mis toimusid 15.–19. detsembrini Dubais Araabia Ühendemiraatides.

Eestlaste osalemine

Lühiraja MM-võistlustel Dubais tegi kaasa ka Eesti koondis 10 ujujaga. Meestest oli 25-meetrises basseinis võistlemas Martti Aljand, Pjotr Degtjarjov, Alar Lodi, Andres Olvik, Filipp Provorkov ja Vladimir Sidorkin ning naistest Triin Aljand, Annika Saarnak, Kätlin Sepp ja Jane Trepp.
Restu-Madissõ järv

Restu-Madissõ järv (ka Visela järv, Restu paisjärv, Restu-Madise järv) on paisjärv Võrumaal Urvaste ürgorus.
Järve läbib Visela jõgi. Järve pindala on 61,5 ha. Moodustab koos Punde järvega Visula kaksikjärve.
Ortodontia

Ortodontia on hambaravi haru, mille käigus võib muuta hammaste asendit, parandada hambakaarte kuju ja funktsiooni.
Hammaste asendit muudetakse vastavate seadmete ja abivahendite tekitatud nõrga jõuga. Ravi kestus võib ulatuda kuudest kuni aastateni, sõltuvalt hambumusprobleemi raskusest ja patsiendi vanusest. Ortodontia ehk ortopeediline hambaravi on kõige aktuaalsemad lapseeas patsientide jaoks, kelle hambumusanomaalia korrigeerimine on soodne luukasvu arvelt. Ortodontiat kasutatakse ka täiskasvanute puhul, kes ei ole rahul oma hammaste asendiga ehk hambumusega. Ravimist breketitega kasutatakse ka ruumi loomiseks implantaatide paigaldamise ja proteesimisel.
Enne ortodontilist ravi koostatakse raviplaan. Selle jaoks võtab hambaarst suust jäljendid, mille põhjal valatakse välja kipsmudelid hammaskonnast. Kliinilise ülevaatuse ning röntgenpiltide abil tehakse arvutused ning selgub täpne raviplaan.
Speculum. De l'autre femme

"Speculum. De l'autre femme" on Luce Irigaray filosoofiline raamat. See ilmus prantsuse keeles 1974 ja inglise keeles 1985.
Friedrich Baumühl

Friedrich Baumühl (surnud 1710) oli Haapsalu raehärra.
Ta sai Haapsalu kodanikuks pärast 1692. aastat, oli seal kaupmees. 16/27. juulil 1700 sai ta raehärraks. Ta suri katku ja maeti 9/20. detsembril 1710 Haapsalus.
27. augustil/6. septembril 1691 abiellus ta Sophia Elisabeth Jobbega (11/21. september 1673 Haapsalu – 1710 Haapsalu; suri katku).